  Виталий Пронин Сяме пыӵаз ини котькуд Выль ар азьын шундыӝужанпал календарез чакланы. Кылем ар Кечлэн (Кроликлэн) вал, соин ик сюрес валтӥз Шаркан ёросысь Кечгуртэ. Нош вуисез  ар - Драконлэн. Шаермес та пӧйшуръёс палэнтӥ ортчизы бере, сыӵе нимын гуртэз уд но шедьты. Соин ик выжы пырызэ гинэ, кенӟалиез, утчано кариським. Оло, кытын ке но таӵе нимо гурт, нюк, гурезь вань? Газет пыр вазиським лыдӟисьёслы. Кӧня ке нунал ортчыса, электрон почта Ирина Чазовалэсь ивор вуттӥз: «Бадяро гуртамы вань Кенӟали нимо нюк (Шаркан ёрос)». Азвесь кенакъёс Бадяроысь калыкен тодматсконмес кутским Вортча библиотекаын ужась бордысен. Ижысь культурая училищеез йылпумъяса, Маргарита Вылегжанина та удысын кызь вить арлэсь ятыр тырше ини, вордӥськемын Бадяроын. Артысь гуртъёсын улӥсь калыкез со ӟеч тодэ, муниципал кылдытэтъя уго библиотеказы одӥг, Кулак-Кучесысь покчи классъем школаысьсэ вератэк.Лыктэммес тодыса, библиотекае кожиллям «Берекет» нимо муниципал культура юртысь «Ошмес» ансамбле ветлӥсьёс Галина Лещёва, Светлана Перевозчикова но Эльвира Ротанова. Пыштурынэн чай юон сямен песянайёс мылкыдъёссэс веразы арлыдоослэсь клубзэс усьтон пумысен. Ваньмыз пенсионеръёс кырӟанъя ансамбле уг пырисько угось, нош пукон ӝытъёсы тросэзлэн мылкыдзы вань ветлыны.Бадяроысь нылкышноосын но вераськиллям ни. Таосыз но пумит ӧвӧл гуртазы сыӵе клуб кылдытыны. Ог-огмы доры ветлыса, кырӟаны-вераны быгатэммес но, пе, возьматом, чай юом, кенешом. Ма, али но Маргарита Витальевна лыдӟисьёсын пукон ӝытъёс ортчытъя, огазе люкаськыса, кыӵе ке книга пумысен мылкыдъёссэс-малпанъёссэс усьто.Шаплы пенсионеръёс куасэн но нискыланы ярато вылэм. Ледянкаос, тюбингъёс кулэ вал на, шуо, выльысь тодамы вайысалмы, пе, дӧдьыосын нискыламмес. Бадяроысь эшъёссы но бере уг кылё, куасэн нискылало. Нялтас вераса, материал газетэ потытозь, библиотека вӧзын арлыдоослэн «Азвесь кенакъёс» клубзы усьтӥськем. 4-тӥ январе Иллянюке мыныны дасясько.Мунё апайАрлыдоослэн сяна, Маргарита Вылегжанина покчиослэн но матысь эшсы. Нылпи садысь пичильтыкъёс шумпотыса возьмало  мунёосын шудӥсь апаез, асьсэос но соин ӵош выжыкыл дуннее пырисько. Мунёосын шудон кружокезлы геройёсты сюлмо библиотекарь олокытысь но шедьтэ-утча. Я магазинысь синйылтэ тупамонзэ, я тӥяськем мунёослэн йыръёссы борды мугор тупатэ, я ачиз вуре-лэсьтэ.Школаын дышетскисьёсын но пӧртэм ужрадъёс ортчытъя, артысь гуртъёслэн кылдэмзы но отын улӥсьёс сярысь утчаськон уж нуо, соя альбомъёс лэсьто. Тани Кенӟалинюк интыын но  таӵе нимын ик гурт вылэм. Отын улэмъёс кин Бадярое выжиз, кин мукет азе. Кенӟали гурт сярысь арлыдоос но тросэз вераны уг тодо ни. Но гуртсылэсь нуналзэ бадяроос ортчытъяло Кенӟалинюкысь Вӧсяськон кызьпу дорын.Вашкала пужымБырем гуртъёслэсь историзэс бугыръян борды басьтӥськоно ни вылэм, сюлмаське  Маргарита Витальевна. Мукет но малпанъёс бергало йыраз. Бадяро пала туризмъя маршрут усьтоно вал, пе. Гурезё, ошмесо интыос сяна, гуртын вань ог 200 аръем пужым. Со пыр ик вашкала дыръя рекрутъёс 25 арлы армие кошкылӥзы, шимес ожъёсы но бадяроосты гурт пумысь вашкала пужым келяз.Тросэзлы ожгарчиослы дор палъёсазы бертыны ӧз кылды ни. Бадяроос пӧлын вань Быдӟым ож вакытэ тужгес вылӥ награда басьтэмъёс: Георгий Лопатин данъямын Александр Невский но Горд Кизили орденъёсын, Пётр Лопатин - Горд Кизили орденэн.Вашкала сям-йылолъёсты улӟытыса, та пужым котырын калыкез пумитаны, шулдыръяськонъёс ортчытъяны луысал. Нош артысь Гопнюкын эмъясь горд сюй вань. Тае тодыса, палэнысь адямиос но вуыло, ошмесъёс но котыраз трос. Одӥгысьтыз вузэ юыны пересьёс ало вал, пе, висён кутод шуыса. Мукет но тунсыко интыос вань Вортча но Бадяро котырын.Кенӟалинюкез но туристъёс понна ужатыны луысал. Бырем гурт бервылын кузёоссытэк сыло веськрес но ӝужыт кызьпуос, льӧмпуос. Бадяроос татын ортчытъяло гуртсылэсь нуналзэ. Трос дасо аръёс ӵоже ини гуртоосты шумпоттэ татын ик будӥсь паськыт-паськыт яблокпу. Со котькуд ар сяськая, емышез векчи ке но, бадяроос туж ческыт потыса сиё, уката ик кынтылэм бере.Ошмесъёслы синмаськонЯблокпу будэ Кенӟали гуртэз кылдытӥсьлэн Николай Лопатинлэн юртъерез бервылын,  шуэ Вортчаын улӥсь Вениамин Чазов, «Луч» СПК-ысь валтӥсь зоотехник. Мадемъёсъя, пе, песятаезлэн песятаез та интые тубем Гопнюк котырысь Юрмег гуртысь (та гурт но ӧвӧл ни). Выжызы потэмын Вуж Пашурысь.Вениамин Никонорович верамъя, солэн пересь песятаезлэн нимызъя ик 1823-тӥ арын кылдэмын Никольский починок. Нош Александра Фёдоровна Лопатиналэн верамъёсызъя, пе, починка кылдэмын 1700-тӥ аръёс котырын. Татӥ ортчем Арск городысь Ирбит городэ нуись вуз карон сюрес.Никольский починок Бадяролы пӧрмем ни 1907-тӥ арын, туж трос бадяръёс будо вал, пе, котыраз. Нош малы гуртсэс Кенӟали шуиллям? Таизлы но Вениамин Чазов валэктон шедьтӥз. Нюкысь ошмесъёс кенӟалилэн пыдъёсыз но кузь кыстӥськись быжыз кадь адӟисько вылэм. Али татын одӥг ошмес гинэ бызе на.Вортчаын ик улӥсь сизьымдон кык аресъем песянай Галина Афанасьевна Широбокова Кенӟали нимез валэктэ гуртлэн быж кадь кыстӥськеменыз но коркаослэн интыяськеменызы. Тямыс юрт сылэ вылэм бамалын, нош бакчаоссэс нюказ интыяллям.Кенӟалинюк кыске доразБадярое вуылӥм Маргарита Витальевнаен ӵош. Кенӟали гурт сярысь мар но со, оло, тодэ, пе, Римма Кузнецова. Бен, кин кудаз коркан улӥз - нимын-нимын ик тодэ, но гуртлэсь историзэ вераны шугъяськиз.Егит дыръяз Римма Егоровна Кенӟалинюке пудо возьманы ветлэ вылэм, парсь но сюдылӥм, шуэ. Арлыдзы шоры учкытэк, Кузнецов кузпалъёс али но пудо вордо ай, скалзы но вань. Дышем сюрес нош тодмо нюке нуэ, пе.Римма но Михаил Кузнецовъёс витьтон куать арзэ ӵош уло ини, ньыль нылпи будэтӥзы. Котькыӵе дыръёс вал, пе, даллашылӥм но соку ик тупаллямы. Пиналъёссы сярысь сюлмаськыса ик, быгатыкузы парсь но, скал но, курег-ӟазег но возё. Секыт война аръёсы ужамез понна Михаил Николаевичлы Ужысь ветеран ним сётӥзы, нош Римма Егоровна малы ке палэнэ кылем. Судэ вазиськыса но адӟисьёс шедьтыса, со но, пе, ветеранъёс радэ пырыны быгатоз. Но арлыдо кузпалъёслэн сыӵе ужъёсын выремзы уг поты ни.Кужым сётӥсь спорт Кожамы на Нина но Александр Шкляевъёс доры. Таиз семья трослы егитгес ай, но туж данъямон. Дуннеын, Европаын но Россиын капчи атлетикая вормонъёс басьтылӥсь, гурезетӥ бызьылӥсь Андрей Шкляев анай-атаезлы, ёросэзлы но шаермылы дан вае. Пӧртэм кунъёсын но Россиысь ӵошатсконъёсын вормон медальёсыз килограмм пала люкаськемын, дыр.Спортэн эшъяськон мылкыд Шкляевъёс пиналъёссылы но пыӵатӥзы. Республикаысьтымы Гурт шудонъёсы семьяен пыриськылӥзы, сьӧрысьтызы ӧз кыльылэ нылпиоссы Андрей но Светлана. Ляльшур школалэсь данзэ но пияш спорт ӵошатсконъёсын ӝутылӥз, Ижысь педколледжын дышетскыкуз но, вормонъёс басьтылӥз. Школаын дышетскись Света но спортэн эшъяське.Нылпиоссы будэмен, Гурт шудонъёс палэнэ кылизы, Нина Юрьевна но Александр Андреевич табере асьсэ понна куас вылэ султо ни. Но мӧзмыны соослы маза ӧвӧл: пудо вордо, йӧл, сӥль потто. 15 гектар музъем вылазы сьӧдчабей, турын будэто. Ваньзэ сое асьсэ техникаен ик утялто, тысь куасьтонзы но вань. Сьӧдчабейзэс кытчы вузан пумысен но уг ёрмо. Бусы ужен гинэ кузпалъёслы уг тырмы ай. Корка пушсы но вож сад пӧлы ышемын.Бадяроысь Педунь ЗинаБадяроос туж шуныт мылкыд кельтӥзы. Нош кенӟали кадь шаплы но пичи гинэ мугоро Зина апаез тодам вайыса, амалтэк пальышасько. Лӧпшо Педунь но тӥни. Пумитам сое магазинысь. ӵапак басьяське вылэм. Вузчилэсь шайтан сиён куре. Паймеммылы валэктӥз: кыскон, пе, со. Мужикелы но пиелы басьтӥсько, шуэ. Гужем пастухан вакытэ пиме шоколадноеныз гинэ сюдӥсько. Фильтрензэ озьы вера вылэм.Афанасьевналэн кыл думемын ӧвӧл, дышемын ни калыкез серекъятыны. Куарае кырӟаны шулдыр ӧвӧл, шуэ, нош клубысь сцена вылэ потӥсько ке, калык малы ке но туж чабе вал. Маскарчи Зинаида Корепанова али концертъёсын уг ветлы ни, арлыдыз сизьымдонлэсь ортчемын.Пӧртэм шуг-секытъёс пыр потыса но, мылкыдыз туж задор. Вань висёнъёслэсь эмъюме одӥг, шуэ: цитрамон но эктон. Телевизорын «Играй, гармонь» передача кутске ке, жингыр поттыса, эктӥсько, пе - вань висёнъёсы быро. Зина апайлэсь мылкыдзэ буйгато на «Мылысь-кыдысь» телепередача но «Удмурт дунне» газетысь «Шӧкыч». Газеттэс но телепрограмма но серемес лыдӟонъёс понна басьтӥсько, шуэ.Лия Малых. Туспуктӥз Владимир Беломорских. Теги: Шаркан  